आफूमाथि लागेका आरोपको स्पष्टीकरण दिन गृहमन्त्रीलाई कांग्रेसले रोक्न मिल्दैन : बर्तौला
सत्तारुढ नेकपा (एमाले) ले का प्रमुख सचेतक महेश बर्तौलाले उपप्रधान तथा गृहमन्त्री रवि लामिछानेलाई संसद्मा बोल्न दिने कुरामा कांग्रेसले अवरोध गर्न नमिल्ने बताएका छन् । उपप्रधानमन्त्री लामिछानेमाथि लागेको आरोपको स्पष्टीकरण संसद्बाट दिनका लागि कांग्रेस सहमत हुनुपर्ने बर्तौलाले बताए । 
काठमाडौँ — सत्तारुढ नेकपा (एमाले) ले का प्रमुख सचेतक महेश बर्तौलाले उपप्रधान तथा गृहमन्त्री रवि लामिछानेलाई संसद्मा बोल्न दिने कुरामा कांग्रेसले अवरोध गर्न नमिल्ने बताएका छन् । उपप्रधानमन्त्री लामिछानेमाथि लागेको आरोपको स्पष्टीकरण संसद्बाट दिनका लागि कांग्रेस सहमत हुनुपर्ने बर्तौलाले बताए । कांग्रेसले मंगलबार लामिछानेमाथि लागेको आरोप छानबिनका लागि संसदीय समिति गठन गर्न माग गर्दै प्रतिनिधिसभा बैठक अवरुद्ध पारेको थियो । एमाले प्रमुख सचेतक बर्तौलाले संघीय संसद् भवनमा आरोपको जवाफ संसद्बाटै उपप्रधानमन्त्री लामिछानेलाई दिनका लागि कांग्रेस तयार हुनुपर्ने बताए । अरुको कुरा नसुन्ने कांग्रेसको अडान लोकतान्त्रिक दल भनिएको कांग्रेसलाई नसुहाउने जिकिर बर्तौलाको थियो । ‘भोलि त फेरि पनि बैठक छ । भोलिको बैठक पनि यहीँ अवस्था हुने खतरा छ । प्रमुख प्रतिपक्षलाई हाम्रो आग्रह के हो भने गृहमन्त्रीले यत्रो देशमा डढेलो लागि रहेको छ । विभिन्न खालको शान्ति सुरक्षाको कुरा छ । कतिपय जिल्लाहरूमा कर्फ्युको अवस्था छ । त्यो बारेमा बताउन खोज्दाखेरी कम्तीमा पनि गृहमन्त्रीका बारेमा सुनौं,' बर्तौलाले भने, 'उहाँसँग लागेका प्रश्न छन भने त्यो पनि सुन्ने धैर्यता राखौं । लोकतन्त्र भनेको आफूले मात्रै कुरा सुनाउने होइन । आफूले कसैलाई आरोपित गरेको छ भने निज व्यक्तिहरूले आफ्ना बारेमा पनि बताउने त्यो ठाउँ हो ।’एमाले प्रमुख सचेतक बर्तौलाले कांग्रेसले जन सरोकारका विषयमा छलफल गरेर महत्वपूर्ण कानुन निर्माण गर्नुपर्ने संसद् अवरुद्ध गरेर गल्ती गरेको बताए । 